## El Consell autoritza l’adquisició de llicències i servicis avançats de tecnologia Oracle per a donar suport a les bases de dades de la Generalitat

*** El programari Oracle s’utilitza com a principal gestor de bases de dades i per a connectar amb altres aplicacions de diferents àmbits
* La duració del contracte és de tres anys, prorrogables per un any més, i el seu valor estimat ascendix a 19,4 milions d’euros**

El Consell ha autoritzat la tramitació del contracte mixt per al subministrament de llicències d’Oracle, la renovació d’actualitzacions i els servicis avançats de suport d’esta tecnologia, que s’utilitza en les bases de dades de la Generalitat.

La contractació permetrà disposar d’un conjunt de productes i llicències que s’empren en la Direcció General de Tecnologies de la Informació i les Comunicacions (DGTIC), dependent de la Conselleria d’Hisenda i Economia, per a donar suport a totes les bases de dades corporatives. El paquet comprén productes Oracle, renovacions, manteniment i suport, així com els servicis avançats (ACS).

Mitjançant este contracte es pretén donar continuïtat als servicis contractats fins al moment i garantir l’actualització contínua i el suport especialitzat per a totes les bases de dades sobre les quals funcionen les aplicacions informàtiques que desenrotlla la DGTIC.

La duració del contracte és de tres anys, prorrogables per un any més. L’import màxim de licitació ascendix a la quantitat de 15.792.745,48 euros (sense IVA). El valor estimat del contracte ascendix a 19.427.819,97 euros, quantitat que inclou tant el pressupost base de licitació com l’eventual pròrroga.

**Bases de dades corporatives**

En l’actualitat, en el Centre de Processament de dades de la Generalitat residixen un conjunt de productes basats en tecnologia Oracle que allotgen servicis de missió crítica usats en l’Administració del Consell.

A través d’este contracte, la DGTIC cobrirà les necessitats d’adquisició de llicències d’ús corporatives de productes d’esta tecnologia, així com el seu suport i actualització. Tot això, a més de servicis avançats de suport d’estos productes.

La DGTIC disposa del programari Oracle com a principal gestor de bases de dades i com a programari *middleware*, per a connectar amb la major part d’aplicacions que utilitzen estes bases de dades en la Generalitat, com poden ser sistemes d’informació de l’àmbit judicial, educatiu, tributari, d’agricultura, cultura, administració electrònica, etc.

A més, hi ha sistemes comuns de gran criticitat que utilitzen esta tecnologia, com la firma electrònica, la gestió de l’autenticació i autorització, la gestió documental i la gestió d’expedients, entre altres.

Fecha: 11/02/2025